અંગ્રેજી શબ્દ સ્પ્રિંગના મૂળમાં સ્પૃહ્યતિ યાને તીવ્ર ઇચ્છા કરવી છે. વસંતમાં કુદરત હાથવગી થાય છે. બિલકુલ સમક્ષ. શોધવાનો સવાલ જ નથી. એને ‘સી’ કરો એ પહેલાં એ ‘શો’ થાય છે. વસંતની નજીક, પાસે જવું ‘ને જોડે, સાથે થવું તે આપણા પર. સમકક્ષ થવું કે એક થવું પોતાના પર. સેન્સ બરાબર હોય તો સર્વે મનુષ્ય ખુદ પ્રકૃતિ છીએ એ સાનમાં આવી જાય. વસંત સમજદાર માટે વાર્ષિક ઇશારો માત્ર છે. નેચર કહે છે આઇ એમ ઇન્ડિપેન્ડન્ટ! તું હોય કે ના હોય હું છું તથા રહીશ. મેં જોઈ લીધું છે કે તેં વીતેલા મહિનાઓમાં શું કર્યું છે! મૂર્ખ માનવી, ઉત્ક્રાંતિમાં તું સર્વાઇવ નથી થયો કિન્તુ મેં તારું એક્ઝિસ્ટન્સ ટકાવ્યું છે. બેશક, જો તને એવું લાગતું હોય કે વી આર પાર્ટ ઓફ ઇચ અધર તો ટોટલ સ્વમાં બધાં સ્વતંત્ર હોઈશું. વસંત એ કુદરતનો મનુષ્ય સહિતની પૃથ્વીની તરફેણમાં ચુકાદો છે. તમામ અભિવ્યક્તિ ‘ને ઓળખની પુષ્ટિ છે. વસંત કવિને પડકાર આપે છે- ક્યાં છે તારા શબ્દો? ક્યાં છે તારું કવન? અને એ તલવારનો મ્યાન સાથે ટંકાર માત્ર કરે છે ‘ને રંગ-રસની આકાશગંગા ફુવારવા લાગે છે. કવિ બાળસહજ વિસ્મય પામે છે ‘ને ખુદને વિસારી નિર્દોષ કાલા કાઢવા માંડે છે. બસ, ત્યારે મમ્મી નેચર કવિ બચ્ચાને તેડી લે છે.